text: সালমানের নায়িকা আলিয়া – সোনার দেশ
  আপডেট: মার্চ ২০, ২০১৯, ১২:২৪ পূর্বাহ্ণ
  দীর্ঘ দুই দশক পর আবারো সঞ্জয় লীলা বানসালির সিনেমায় অভিনয় করছেন সালমান খান। প্রথমে শোনা যায়, সিনেমাটির নাম দিল দে দিয়া ইনশাআল্লাহ, পেয়ার হো গায়া ইনশাআল্লাহ রাখার পরিকল্পনা করছেন নির্মাতারা। তবে শেষ পর্যন্ত সিনেমাটির নাম ইনশাআল্লাহ নির্ধারণ করেছেন তারা।
  বলিউডের এ প্রজন্মের জনপ্রিয় অভিনেত্রী আলিয়া ভাট। গত ১৫ মার্চ ছিল তার জন্মদিন। বিশেষ এই দিনে প্রিয়জনদের কাছ থেকে অনেক উপহারই পেয়েছেন এ অভিনেত্রী। কিন্তু জন্মদিনের আগে তার গাড়িচালক ও ব্যক্তিগত সহকারীকে উপহার দিয়েছেন রাজি অভিনেত্রী। ভারতীয় একটি সংবাদমাধ্যম এ তথ্য জানিয়েছে।
  সংবাদমাধ্যমটির প্রতিবেদনে জানানো হয়েছে, ২০১২ সালে মুক্তিপ্রাপ্ত স্টুডেন্ট অব দি ইয়ার সিনেমার মাধ্যমে বলিউডে পা রাখেন আলিয়া। তখন থেকেই এ অভিনেত্রীর সঙ্গে আছেন গাড়িচালক সুনীল ও ব্যক্তিগত সহকারী অমল। জন্মদিনের কয়েকদিন আগে এ অভিনেত্রী উপহারস্বরূপ তাদের ৫০ লাখ রুপি করে দিয়েছেন। বাড়ি কেনার জন্য এই অর্থ দিয়েছেন তিনি। ইতোমধ্যে মুম্বাইয়ে জুহু গলি ও খার ডান্ডাতে ১ বিএইচকে অ্যাপার্টমেন্টের বুকিংও দিয়েছেন সুনীল ও অমল।
  অভিনয় ক্যারিয়ারে একের পর এক ব্যবসাসফল সিনেমা উপহার দিয়ে চলেছেন আলিয়া ভাট। এ বছর মুক্তিপ্রাপ্ত তার গলি বয় সিনেমাটিও বক্স অফিস হিট। মুক্তির অপেক্ষায় আছে তার কলঙ্ক সিনেমাটি। পাশাপাশি ব্রহ্মাস্ত্র, সড়ক-টু সিনেমাতেও দেখা যাবে তাকে।
  এ ছাড়া সম্প্রতি সঞ্জয় লীলা বানসালির ইনশাআল্লাহ সিনেমায় চুক্তিবদ্ধ হয়েছেন আলিয়া। আজ মঙ্গলবার এর আনুষ্ঠানিক ঘোষণা দিয়েছেন এ অভিনেত্রী। এতে তার বিপরীতে অভিনয় করবেন সালমান খান।